text: РЕГЛАМЕНТ (ЕС) № 1257/2014 НА КОМИСИЯТА
  от 24 ноември 2014 година
  за изменение на Регламент (ЕО) № 2003/2003 на Европейския парламент и на Съвета относно торовете, с цел адаптиране на приложения I и IV
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 2003/2003 на Европейския парламент и на Съвета от 13 октомври 2003 г. относно торовете (1), и по-специално член 31, параграфи 1 и 3 от него,
  като има предвид, че:
  (1)
  Суровите калиеви соли са материали, получени чрез добив от от природни ресурси. За такива естествени продукти изискванията за минимално съдържание на хранителни елементи, посочени във вписване 1 в таблица А.3 от приложение I към Регламент (ЕО) № 2003/2003, бяха установени в съответствие с добрите отраслови практики. Въпреки това, когато количеството на калия в рудата намалява по естествен път, производителите изпитват все по-големи трудности да се съобразят със съществуващите гранични стойности, което застрашава непрекъснатостта на доставките на получените от сурови калиеви соли торове за професионалните земеделски производители. Следователно тези гранични стойности следва да бъдат леко намалени чрез изменение на вписване 1 от таблица A.3 от посоченото приложение, за да се даде възможност на производителите да продължат предлагането на пазара на своите продукти като „ЕО торове“. Това изменение отчита факта, че преразгледаните малко по-ниски гранични стойности също така дават възможност за ефикасно наторяване и поради това могат да бъдат смятани за технически прогрес в съответствие с член 31, параграф 3 от Регламент (ЕО) № 2003/2003.
  (2)
  3,4-диметил-1H-пиразолфосфат (наричан по-долу „DMPP“) е инхибитор на нитрификацията, подходящ за употреба с обикновени азотни торове (твърди или течни). DMPP намалява рисковете от загуби на азот в почвата и в атмосферата и следователно повишава ефикасността на използването на азота.
  (3)
  Реакционната смес между N-бутилтиофосфорен триамид и N-пропилтиофосфорен триамид (наричан по-долу „NBPT/NPPT“) е инхибитор на уреазата. NBPT/NPPT намалява риска от загуби на азот под формата на емисии на амоняк след прилагане на торове, съдържащи уреа, и следователно допринася за по-голяма ефикасност на използването на азота.
  (4)
  С цел да бъдат по-достъпни за земеделските производители на територията на Съюза, DMPP и NBPT/NPPT следва да бъдат добавени към списъците на разрешените инхибитори на нитрификацията и уреазата в приложение I към Регламент (ЕО) № 2003/2003 в съответствие с член 31, параграф 1 от Регламент (ЕО) № 2003/2003.
  (5)
  Твърдите или течни еднокомпонентни карбамид-формалдехидни торове, както и твърдите NPK, NP и NK торове, които съдържат карбамид-формалдехид, са включени като видове торове в приложение I към Регламент (ЕО) № 2003/2003. Макар че карбамид-формалдехидните кондензати са стабилни в разтвор и в суспензия, течните NPK, NP и NK торове, които съдържат карбамид-формалдехид, все още не са включени в приложение I към Регламент (ЕО) № 2003/2003 като отделен вид продукт. Тъй като съществува нарастващ интерес към търговията с течни NPK, NP и NK торове, съдържащи определено количество карбамид-формалдехид като източник на азот, следва да бъде разрешено използването на карбамид-формалдехид при изготвянето на течни NPK, NP и NK торове. Поради това в таблица В.2 от приложение I към посочения регламент следва да бъдат включени шест нови обозначения на видове.
  (6)
  В допълнение към включването на DMPP и NBPT/NPPT в приложение I към Регламент (ЕО) № 2003/2003, в приложение IV към същия регламент следва да бъдат добавени методи, които да се прилагат при анализа на посочените торове за целите на официалния контрол върху тях.
  (7)
  Поради това Регламент (ЕО) № 2003/2003 следва да бъде съответно изменен.
  (8)
  За да се гарантира, че методът за анализ на NBPT/NPPT, който понастоящем е в процес на валидиране, ще бъде публикуван от Европейския комитет по стандартизация преди добавянето на NBPT/NPPT в приложение I към Регламент (ЕО) № 2003/2003, и на новия метод за анализ за този вид торове в приложение IV към същия регламент, прилагането му следва да се отложи по отношение на посочените изменения.
  (9)
  Мерките, предвидени в настоящия регламент, са в съответствие със становището на Комитета, създаден по силата на член 32 от Регламент (ЕО) № 2003/2003,
  ПРИЕ НАСТОЯЩИЯ РЕГЛАМЕНТ:
  Член 1
  Изменения
  Регламент (ЕО) № 2003/2003 се изменя, както следва:
  1)
  Приложение I се изменя в съответствие с приложение I към настоящия регламент.
  2)
  Приложение IV се изменя в съответствие с приложение II към настоящия регламент.
  Член 2
  Влизане в сила
  Настоящият регламент влиза в сила на двадесетия ден след публикуването му в Официален вестник на Европейския съюз.
  Приложение I, точка 4) и приложение II, точка 2) се прилагат от 1 януари 2016 година.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 24 ноември 2014 година.